﻿Biserica “Sfântul Nicolae” din Densuş Ne aflăm în Ţara Haţegului, în amurg, pe un drum lăturalnic care coteşte uşor spre dreapta din şoseaua naţională Haţeg-Caransebeş, având în spate imaginea impozantă a Masivului Retezat acoperit de un strat subţire de zăpadă, iar în dreapta luna semi-plină, deasupra Munţilor Făgăraş, ceva mai îndepărtaţi, către care se întind câmpuri pregătite cu ţarină de toamnă Căutăm cu privirea, în zare, spre dealurile care închid valea, biserica, pe care o credem destul de înaltă pentru a se vedea de departe, însă vederea ei întârzie În sfârşit, pentru o fracţiune de secundă doar, iese la iveală turla acesteia, undeva spre dreapta, nu foarte departe de satul care i-a dat numele, apoi dispare Apare din nou, ceva mai aproape, pentru a dispărea iarăşi, ascunsă de case Căutând-o, ajungem în mijlocul aşezării în care au mai rămas câteva locuinţe tradiţionale şi în faţa unei intersecţii largi, abia apucăm să formulăm o dilemă: unde este biserica, înainte sau la dreapta? „La dreapta, peste pod şi înainte!” ne indică un localnic pe bicicletă, anticipând întrebarea Îi mulţumim şi după încă vreo câteva sute de metri, drumul se înfundă O mică parcare, un bust al lui Nicolae Densuşianu, mult nedreptăţit atât de către contemporani, cât şi, mai ales, de urmaşi, un câine plictisit aşezat pe treptele micului monument, o masă de piatră improvizată din două blocuri ce par a fi antice, un panou de tablă cam ruginit cu informaţii despre monument şi o intrare printr-un gard de sârmă împletită, într-un cimitir de poveste În capătul aleii înguste, frumos pavată cu piatră, ce urcă şerpuind uşor, mărginită de resturi de capiteluri, printre morminte înflorite în iarba verde, toate foarte frumoase în demnitatea lor modestă, zărim, mai întâi, un mic turn-clopotniţă şi, imediat în spatele lui, biserica Nimic, nicio descriere, nicio fotografie nu te pregăteşte pentru întâlnirea cu ea, faţă în faţă Tu jos în iarbă, iar ea reliefată maiestuos pe albastrul cerului O bijuterie din piatră, am putea spune Coloane desperecheate, capiteluri care şi-au pierdut coloanele, fragmente de ţevi de canalizare romane, felii de, iarăşi, coloane, cărămizi antice, blocuri cioplite de diferite dimensiuni şi calităţi, unele cu inscripţii altele fără, lespezi funerare cu înscrisuri latine, bolovani de râu, un amestec uluitor pus laolaltă parcă de o grămadă de copii Marele critic literar, George Călinescu spunea despre acest monument de la Densuş că este „o biserică bizară, făcută din marmuri şi coloane, culese de la Sarmizegetusa Un mic stâlp din cei patru care susţin îngusta turlă, e o stela romană purtând numele lui Longinus E o marmură cu o inscripţie elegantă, luminoasă, frumoasă precum o statuie Ascunsă în umbra abia luminată de câteva şuviţe de soare, venind pe nişte ferestruici, aceasta face impresia unei opere divine, furată de genii nocturne” Poate că aşa este, adică făcută din materiale luate, nu de la Sarmizegetusa (Regia) însă, cum ar putea crede unii, ci tocmai de la Ulpia Traiana Augusta Dacica Sarmizegetusa, aflată la vreo zece kilometri distanţă, spre sud Sau, poate că nu Istoricii nu sunt de acord nici asupra timpului construcţiei, nici asupra destinaţiei şi nici măcar asupra constructorului Un lucru cu siguranţă că nu este această minunată biserică, si anume: bizară Acest atribut nu lipseşte din nicio referire la ea Ne folosim şi noi de el dar doar pentru a-l respinge căci încântătoarea biserică de la Densuş nu este deloc bizară Ea poate părea astfel doar celor blocaţi în universul, în conceptele epocii lor, istorici şi vizitatori fără viziune Iar dacă exteriorul pare „bizar”, ce se mai poate spune despre interiorul format parcă dintr-o navă minusculă, uşor pătrată, fragmentată de patru stâlpi masivi din piatră care susţin turla masivă, tot din piatră, în prelungirea căreia se află, în mod evident adăugat ulterior, un altar semicircular Picturile în frescă par a aparţine unor epoci diferite Dacă influenţa bizantină este neîndoielnică pentru altar şi pereţii laterali, reprezentările de pe cei patru stâlpi sunt cu totul originale Se remarcă un sfânt, Apostolul Toma, purtându-şi pe umărul stâng propria piele, pe băţ, în timp ce în mâna dreaptă ţine instrumentul torturii, un cuţit curbat; apoi Sf Treime cu porumbelul aşezat pe creştetul unui Tatălui ceresc, îmbrăcat ca un preot, cu plete lungi şi albe, ţinându-şi mâinile pe umerii micului Iisus care poartă ie românească Unul dintre soclurile care susţin stâlpii poartă faimoasa inscripţie romană a lui Longinus Maximus, iar altul doi cai frumos sculptaţi Trebuie menţionat însă faptul că absolut toate reprezentările au fost mutilate, la un moment sau altul în decursul istoriei, prin scoaterea ochilor Biserica de la Densuş trebuie văzută oricând dar poate fi simţită cu adevărat doar în căldura unei liturghii duminicale Este o biserică vie, frumoasă şi autentică în trăirea simplă şi directă, pe care o inspiră Nu în ultimul rând, este de toată lauda munca restauratorilor care i-au redat strălucirea de odinioară Un exemplu de patrimoniu cultural bine îngrijit, dar, din păcate, atât de puţin exploatat 